## Uredba o unutarnjem ustrojstvu Središnjeg državnog ureda za upravljanje državnom imovinom

### NN 11/2004 (28.1.2004.), Uredba o unutarnjem ustrojstvu Središnjeg državnog ureda za upravljanje državnom imovinom

# VLADA REPUBLIKE HRVATSKE

320

Na
temelju članaka 9. i 21d. Zakona o izmjenama i dopunama Zakona o Vladi
Republike Hrvatske (»Narodne novine«, broj 199/2003) i članka 60. stavaka 1. i
2. Zakona o sustavu državne uprave (»Narodne novine«, br. 75/93, 48/99,
15/2000, 127/2000, 59/2001 i 199/2003), Vlada Republike Hrvatske je na sjednici
održanoj 22. siječnja 2004. godine, donijela

## UREDBU

### o unutarnjem ustrojstvu SrediŠnjeg drŽavnog ureda za upravljanje drŽavnom imovinom

OPĆE
ODREDBE

Članak
1.

Ovom
Uredbom uređuje se unutarnje ustrojstvo Središnjeg državnog ureda za
upravljanje državnom imovinom (u daljnjem tekstu: Ured), nazivi unutarnjih
ustrojstvenih jedinica i njihov djelokrug, način upravljanja tim jedinicama,
okvirni broj državnih službenika i namještenika te druga pitanja od značenja za
rad Ureda.

Članak 2.

Ured
obavlja upravne i stručne poslove koji se odnose na upravljanje nekretninama i
pokretninama, te udjelima u trgovač­kim društvima u vlasništvu Republike
Hrvatske, predlaže imenovanje članova nadzornih odbora, ukoliko to nije
određeno posebnim zakonom, te vodi evidenciju o državnoj imovini koja nije
posebnim zakonom povjerena na upravljanje drugom tijelu državne uprave.

Članak
3.

Pod
imovinom u vlasništvu Republike Hrvatske, u smislu ove Uredbe, razumijevaju se
sve nekretnine, pokretnine te prava i obveze vezani za nekretnine i pokretnine
u vlasništvu Republike Hrvatske.

Vlada
Republike Hrvatske može, iz razloga obrane i sigurnosti Republike Hrvatske,
odrediti da evidenciju određene imovine iz stavka 1. ovoga članka ne vodi Ured
nego neko drugo tijelo državne vlasti, ako zakonom nije drukčije propisano.

Članak
4.

Sva
tijela državne vlasti te pravne i druge osobe koje posjeduju, uporabljuju,
koriste, upravljaju ili raspolažu imovinom u vlasništvu Republike Hrvatske, dužni
su žurno, a najkasnije u roku od 15 dana, Uredu dostavljati podatke o stjecanju
i raspolaganju tom imovinom, kao i o svim drugim bitnijim promjenama vezanim uz
nju.

Obveza
iz stavka 1. ovog članka ne odnosi se na imovinu iz članka 3. stavka 2. ove
Uredbe.

Članak
5.

Za
obavljanje poslova iz djelokruga Ureda, u Uredu se ustrojavaju sljedeće
unutarnje ustrojstvene jedinice:

1.
Odjel za evidenciju imovine i pravne poslove;

2.
Odjel za održavanje imovine, investicije i rezidencijalne potrebe;

3.
Odjel za financijsko-računovodstvene poslove.

ODJEL
ZA EVIDENCIJU IMOVINE I PRAVNE POSLOVE

Članak
6.

Odjel
za evidenciju imovine i pravne poslove uspostavlja i vodi evidenciju o
cjelokupnoj imovini u vlasništvu Republike Hrvatske.

U
Odjelu za evidenciju imovine i pravne poslove uspostav­ljaju se i vode
očevidnici nekretnina, pokretnina, te prava i obveza vezanih uz nekretnine i
pokretnine u vlasništvu Republike Hrvatske.

Uspostavljanje,
sadržaj i način vođenja očevidnika iz stavka 2. ovoga članka uređuje se
Pravilnikom o očevidniku imovine u vlasništvu Republike Hrvatske.

Članak
7.

Odjel
za evidenciju imovine i pravne poslove obavlja stručne pravne poslove u vezi s
pripremom i provedbom odluka Vlade Republike Hrvatske, a vezano uz stjecanje,
posjedovanje, uporabu, korištenje, upravljanje i raspolaganje imovinom u
vlasništvu Republike Hrvatske, te promjenu namjene te imovine.

ODJEL
ZA ODRŽAVANJE IMOVINE, INVESTICIJE I REZIDENCIJALNE POTREBE

Članak
8.

Odjel
za održavanje imovine, investicije i rezidencijalne potrebe obavlja poslove održavanja
imovine u vlasništvu Republike Hrvatske ukoliko je aktom o davanju na uporabu,
korištenje, upravljanje ili održavanje te imovine povjereno Uredu.

Poslove
održavanja imovine u vlasništvu Republike Hrvat­ske koja je zakonom ili aktom
Vlade Republike Hrvatske dana na uporabu, korištenje, upravljanje ili
raspolaganje drugim tijelima državne vlasti, te pravnim i fizičkim osobama,
obavljaju ta tijela, odnosno osobe, ukoliko tim zakonom ili aktom Vlade
Republike Hrvatske održavanje nije povjereno Uredu.

Članak
9.

Odjel
za održavanje imovine, investicije i rezidencijalne potrebe obavlja stručne i
tehničke poslove u vezi s pripremom i proved­bom odluka Vlade Republike
Hrvatske, a vezane uz izgrad­nju i održavanje objekata u državnom vlasništvu,
promjenu namjene objekata u državnom vlasništvu, planiranje potrebnih
financijskih sredstava, praćenje njihove realizacije i slično.

Odjel
provodi odluke o organizaciji i načinu korište­nja rezidencijalnih objekata,
obav­lja ostale poslove tekuće­g održava­nja vezane uz funkcionira­nje
rezidencijalnih objekata, te poslove nabave i načina korište­nja pokretnina za
rezidencijalne potrebe.

ODJEL
ZA FINANCIJSKO-RAČUNOVODSTVENE POSLOVE

Članak
10.

Odjel za
financijsko-računovodstvene poslove obavlja financijsko-planske i
računovodstvene poslove vezane uz poslovanje Ureda.

UPRAVLJANJE
UREDOM

Članak
11.

Radom
Ureda upravlja državni tajnik kojeg imenuje i razrješuje Vlada, na prijedlog
predsjednika Vlade Republike Hrvatske.

Državni
tajnik je za svoj rad i rad Ureda odgovoran predsjedniku Vlade Republike
Hrvatske.

Državni
tajnik ima zamjenika kojeg imenuje i razrješava Vlada Republike Hrvatske, na
prijedlog državnog tajnika.

Zamjenik
državnog tajnika za svoj rad odgovoran je državnom tajniku.

Radom
odjela upravljaju načelnici odjela.

SLUŽBENICI
I NAMJEŠTENICI UREDA

Članak
12.

Poslove
i zadaće iz djelokruga Ureda, ovisno o vrsti, slože­nosti, stručnoj spremi i
drugim uvjetima obavljaju službenici i namještenici raspoređeni na radna
mjesta, sukladno propisima.

Okvirni
broj državnih službenika i namještenika potrebnih za obavljanje poslova iz
djelokruga Ureda, određuje se u tabelarnom prikazu koji je sastavni dio ove
Uredbe i koji se ne objavljuje u »Narodnim novinama«.

PRIJELAZNE
I ZAVRŠNE ODREDBE

Članak
13.

Pitanja od značaja za rad Ureda koja nisu uređena
ovom Uredbom uredit će se Pravilnikom o unutarnjem redu Ureda, a osobito broj
potrebnih službenika i namještenika s naznakom njihovih osnovnih poslova i
zadaća i stručnih uvjeta potrebnih za njihovo obavljanje, kao i njihove ovlasti
i odgovornosti.

Državni tajnik dužan je donijeti Pravilnik o
unutarnjem redu Ureda, u roku od 30 dana od dana stupanja na snagu ove Uredbe.

Članak 14.

Sva tijela državne vlasti te pravne i druge osobe
koje posjeduju, uporabljuju, koriste, upravljaju ili raspolažu imovinom u
vlasništvu Republike Hrvatske dužni su dostaviti Uredu sve pod­at­­ke o toj
imovini, osim podataka o onoj imovini, o kojoj prema posebnom zakonu ili aktu
Vlade, evidenciju vodi drugo tijelo državne vlasti.

Članak 15.

Poslovi iz djelokruga ovog Ureda koji se odnose na
uprav­ljanje udjelima u trgovačkim društvima u vlasništvu Republike Hrvatske i
predlaganje imenovanja članova nadzornih odbora, a koje prema Zakonu obavlja
Hrvatski fond za privatizaciju, nisu razrađeni ovom Uredbom te će se riješiti
naknadno po rješavanju statusa Hrvatskog fonda za privatizaciju.

Članak 16.

Ova Uredba stupa na snagu danom objave u »Narodnim
novinama«.

Klasa: 023-03/04-01/08
Urbroj: 5030109-04-1
Zagreb, 22. siječnja 2004.

Predsjednik
**dr. sc.** **Ivo Sanader**, v. r.

Uredba, NN 11/2004-320